Til: Mobilitetsaktører

Fra: Ruter As

**Invitasjon**

**Dialogkonferanse om fremtidens mobilitetsmarked**

**Tid: Torsdag 31.03.2016**

**Sted: Ruter, Dronningens gate 40 – møterom Hovedøya**

*Oslo og Akershus er i stor vekst og Ruter tror systemintegrering innen mobilitet er viktig for å lykkes med å skape en attraktiv og bærekraftig hovedstadsregion. Det er stor satsing på kollektivtrafikk, men det må sees i sammenheng med gange, sykkel og nye former for bilbruk.  Med Ruters strategi «M2016 – Fra dagens kollektivtrafikk til morgendagens mobilitetsløsninger» som utgangspunkt, søker vi innspill og dialog om hvordan løse utfordringer sammen og inviterer til dialogkonferanse om fremtidens mobilitetsmarked.*

**Målgruppe:** Målgruppe for dialogkonferansen er dagens og fremtidens mobilitetsaktører. Vi håper å se kollektivtrafikktilbydere, operatører, aktører fra aktuelle offentlige virksomheter, bildeling- og samkjøringsbransjen, sykkeldeling/bysykler, taxinæringen, bilutleieselskaper og andre relevante aktører.

**Formål:** Formålet med dialogkonferansen er å få innsikt, samt å dele informasjon om hva som skjer i mobilitetsmarkedet. Dialogkonferansen skal bidra til å identifisere muligheter for å dekke kunders fremtidige behov og skape en bærekraftig hovedstadsregion. Vi ønsker å komme i dialog med ulike aktører i mobilitetsmarkedet og diskutere muligheter og fremtidige løsninger. I etterkant av konferansen ønsker vi videre dialog.

**Bakgrunn:** Frem mot 2030 ventes en befolkningsøkning i Oslo og Akershus på over 22 %, ca. 265 000 personer. Det er bred politisk oppslutning om målet om at kollektivtrafikken sammen med sykkel og gange skal ta persontrafikkveksten i perioden, og at bilen skal ha nullvekst. Dette innebærer at veksten i antall kollektivreiser blir nesten 60 % i løpet av de neste 15 årene.

Ruter har sammen med samarbeidspartnere høye ambisjoner om å møte befolkningens og bedriftenes fremtidige mobilitetsbehov. For å sikre at vi kan levere i tråd med fastsatte mål, må vi tilrettelegge for at fremtidens innbyggere velger grønne mobilitetsløsninger. I vårt strategidokument, [M2016](http://m2016.ruter.no), beskriver vi hva som skal til for at kollektivtransporten, sammen med sykkel og gange, skal ta veksten i den regionale persontrafikken. Vi beskriver hvordan trender som urbanisering, digitalisering og individualisering preger mobilitetsmarkedet. Ruter ønsker å se kollektivtrafikken i et større perspektiv, og vi tror at delingsøkonomien som stadig vokser frem, vil ha en positiv innvirkning på vekstmålet. Det må fremover utvikles løsninger som kombinerer massetransport med individuelle, skreddersydde løsninger. Vi må utvikle et tett og fleksibelt nettverk av integrerte mobilitetsløsninger, og i fremtiden tilby et helhetlig, sømløst mobilitetstilbud. En nøkkelfaktor for å realisere de ambisiøse målene er godt samarbeid med øvrige mobilitetsaktører i markedet, som kommer kundene til gode.

**Foreløpig program:**

08:00-08:30: Registrering med enkel servering

08:30-11:30: Program:

* Velkommen, hensikt med møtet v/Vibeke Harlem, fagsjef markedsutvikling
* Fra kollektivtrafikk til mobilitet v/Bernt Reitan Jenssen, administrerende direktør
* Forberedte presentasjoner av alle deltakere (maks fem minutter) – hvem er dere, hvilke muligheter ser dere og hva er deres visjon for mobilitet i Oslo og Akershus?
* Videre dialog/informasjonsutveksling, samt prosedyrer ved evt. utlysning av konkurranser om tjenester Ruter har behov for, v/Hellik Hoff, kontraktsjef
* Oppsummering og spørsmål

Det blir utarbeidet skriftlig referat/dokumentasjon fra møtet som gjøres allment tilgjengelig på kollektivanbud.no. Alle presentasjoner fra møtet vil på den måten være offentlig tilgjengelig.

Konferansen vil i utgangspunktet foregå på norsk, men med nødvendige tilpasninger for ev. utenlandske deltagere.

Av hensyn til møteromkapasitet er det mulighet for å ha med opptil tre personer fra hver organisasjon, og vi ber om påmelding for alle deltagere. Påmelding og ev. spørsmål kan rettes til Rolf Korneliussen (anbud@ruter.no eller tlf. 913 59 370). Påmeldinger må gjøres innen 17.03.2016, og inneholde firmanavn, navn og e-postadresse.

**Én-til-én møter med Ruter**

I etterkant av konferansen kan det bli lagt frem konkrete spørsmål som Ruter ønsker skriftlige svar på. Hvis dette blir aktuelt, vil spørsmålene sendes ut innen 14.04.2015. Svarene sendes på e-post til: anbud@ruter.no innen 28.04.2015.

Ruter ønsker å ha dialog med aktørene i etterkant av dialogkonferansen. De som sender inn et skriftlig svar, vil bli invitert til et én-til-én møte med Ruter. Ruter vil kunne kontakte den enkelte for spørsmål og avklaringer utover avtalte møter.

Vel møtt!